
s 27. sjednice Vijeća Gradske četvrti Sesvete, održane 1. srpnja 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Željko Blažinović, Antun Bošnjaković, Maja Buljubašić, Ivan Dokša, Ivan Grbavac, Mira Halapa, Jurica Jug, Stjepan Kezerić, Damir Kostanjski, Vladimir Marić, Dražen Markota,  Ivan Okićan, Mladen Šturlić-Tupek, Zlata Trošelj i Nataša Vučkov. 

Opravdano odsutni: 
Marko Brkić, Ivanka Gregoranić, Boris Matoic

Nazočni radno:
- Krunoslav Tepeš - Gradski ured za prostorno uređenje, izgradnju Grada, graditeljstvo,   
  komunalne poslove i promet, pomoćnik pročelnika za ceste
- Stipe Jurić, Petar Vukelić - Gradski ured za mjesnu samoupravu, P.O. Sesvete


Sjednicu Vijeća Gradske četvrti Sesvete otvara predsjednik Vijeća Stjepan Kezerić,  pozdravlja nazočne članove Vijeća i radno nazočne, zahvaljuje na odazivu, konstatira da je prisutno 15 članova Vijeća, te da Vijeće može pravovaljano odlučivati. 

            Prije prihvaćanja dnevnog reda predsjednik napominje da bi trebalo prihvatiti zapisnik s prethodne sjednice, koji je dostavljen svim članovima vijeća. Kako primjedbi nije bilo, Vijeće je jednoglasno usvojilo Zapisnik 26. sjednice Vijeća Gradske četvrti Sesvete, od 17. lipnja o.g.
Predsjednik Vijeća pročitao je dnevni red kojeg su članovi Vijeća primili sa pozivom na sjednicu, istaknuvši da je nekoliko dana prije sjednice obaviješten kako su članovi Vijeća Marija Baričević i Marko Galić stavili svoje mandate u mirovanje, te je njihova stranka poslala prijedloge zamjena – Ivana Okićana i Željka Grbavca. 

S obzirom na to da su se promijenile okolnosti, predložio je da se dnevni red dopuni s četiri nove točke, koje je potom pročitao. Vijeće je jednoglasno prihvatilo dopune dnevnog reda. Potom je predsjednik Vijeća Gradske četvrti Sesvete Stjepan Kezerić predložio da se zaključak o Izvješću Mandatnog povjerenstva o mirovanju mandata članici Vijeća Gradske četvrti Sesvete Marija Baričević i početku obnašanja dužnosti zamjenika članice Vijeća Željka Grbavca stavi u dnevni red kao točka broj 1, zaključak o Izvješću Mandatnog povjerenstva o mirovanju mandata  članu Vijeća Gradske četvrti Sesvete Marku Galiću i početku obnašanja dužnosti zamjenika člana Vijeća Ivana Okićana stavi u dnevni red kao točka broj 2, zaključak o prijedlogu utroška sredstava s pozicije kapitalne donacije neprofitnim organizacijama stavi u dnevni red kao točka broj 5, zaključak o prijedlogu utroška sredstava s pozicije intelektualne i osobne usluge stavi u dnevni red kao točka broj 6. 

Vijeće je jednoglasno prihvatilo izmjenu dnevnog reda i  usvojilo sljedeći




DNEVNI RED :

1. Prijedlog Zaključka o Izvješću Mandatnog povjerenstva o mirovanju mandata  članici Vijeća Gradske četvrti Sesvete Marija Baričević i početku obnašanja dužnosti zamjenika članice Vijeća Željka Grbavca
2. Prijedlog Zaključka o Izvješću Mandatnog povjerenstva o mirovanju mandata članu Vijeća Gradske četvrti Sesvete Marku Galiću i početku obnašanja dužnosti zamjenika člana Vijeća Ivanu Okićanu
3. Prijedlog Zaključka o rekonstrukciji Resničke ulice u Sesvetama - davanje mišljenja
4. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
5. Prijedlog zaključka o prijedlogu utroška sredstava s pozicije kapitalne donacije neprofitnim organizacijama 
6. Prijedlog zaključka o prijedlogu utroška sredstava s pozicije intelektualne i osobne usluge
7.	Prijedlog Zaključka o Nacrtu konačnog prijedloga odluke o izmjenama i dopunama    
     Odluke o donošenju Generalnog urbanističkog plana grada Zagreba - davanje mišljenja
8.	Prijedlog zaključka o kupnji nekretnine – davanje mišljenja
9.	Razno.

/ Prelazi se na rad po dnevnom redu /

Ad 1)

Stjepan Kezerić obavještava da je članica Vijeća Gradske četvrti Sesvete Marija Baričević stavila mandat u mirovanje te je sukladno odluci gradskog odbora Hrvatske demokratske zajednice njezin zamjenik Željko Grbavac. Mandatno povjerenstvo je podnijelo izvješće koje ustanovljuje te činjenice, te je sad na Vijeću Gradske četvrti Sesvete da to potvrdi zaključkom. 
Stjepan Kezerić predlaže, sukladno prijedlogu Mandatnog povjerenstva, prihvaćanje Izvješća te Vijeće jednoglasno donosi

Zaključak o Izvješću Mandatnog povjerenstva o mirovanju mandata  članici Vijeća Gradske četvrti Sesvete Mariji Baričević i početku obnašanja dužnosti zamjenika članice Vijeća Željka Grbavca
/ Zaključak se prilaže zapisniku sjednice /

Ad 2)

Stjepan Kezerić upoznao je članove Vijeća Gradske četvrti Sesvete da je Marko Galić stavio svoj mandat u mirovanje te da je njegov zamjenik Ivan Okićan.
Stjepan Kezerić predlaže, sukladno prijedlogu Mandatnog povjerenstva, prihvaćanje Izvješća te Vijeće jednoglasno donosi

Zaključak o Izvješću Mandatnog povjerenstva o mirovanju mandata  članu Vijeća Gradske četvrti Sesvete Marku Galiću i početku obnašanja dužnosti zamjenika člana Vijeća Ivanu Okićanu
/ Zaključak se prilaže zapisniku sjednice /

Predsjednik Vijeća Gradske četvrti Sesvete Stjepan Kezerić pozvao je nove članove Vijeća - Željka Grbavca i Ivana Okičana na davanje prisege, nakon čega im je čestitao.

Ad 3)

	Predsjednik Vijeća Gradske četvrti Sesvete Stjepan Kezerić rekao je kako se na zadnjoj sjednici razgovaralo o zaprimljenom prijedlogu rekonstrukcije Resničke ulice u Sesvetama koji je dostavljen od Gradskog ureda za prostorno uređenje, izgradnju Grada, graditeljstvo, komunalne poslove i promet. S obzirom na to da članovima Vijeća situacija nije bila jasna zatraženo je obrazloženje od strane predstavnika Gradskog ureda za prostorno uređenje, izgradnju Grada, graditeljstvo, komunalne poslove i promet. Pozivu na sjednicu odazvao se pomoćnik pročelnika za ceste, g. Krunoslav Tepeš kojeg predsjednik pozdravlja i moli za pojašnjenje
	Krunoslav Tepeš rekao je kako su građani, Vijeće Mjesnog odbora Sesvetska Sopnica i Vijeće Gradske četvrti Sesvete zatražili rekonstrukciju Resničke ulice od Kelekove ulice do Ulice 4, potez od 260 metara. Širina prometnice određena je Generalnim urbanističkim planom Sesveta i Urbanističkim planom uređenja Gospodarska zona Sesvete – sjever, te je naznačeno da ima varibijalni koridor - u jednom dijelu 16, a u drugom 20 metara. Sukladno tim činjenicama te dobivenom projektnom zadatku iz Sektora za promet pokrenute su aktivnosti na izradi projektno-tehničke dokumentacije. Raspisan je javni natječaj na kojem je odabran najpovoljniji ponuđač tvrtka Georad Jelenje. Oni su izradili idejni projekt, a od svih javnopravnih tijela zatraženo je dobivanje posebnih uvjeta što je preduvjet za ishođenje lokacijske dozvole. Krunoslav Tepeš istaknuo je kako će sama prometnica sastojati od 2400m2, a u zahvatu će se morati ući u preko 15 privatnih parcela i u određeni broj objekata. Točno određene kvadrature i opsezi zahvata biti će definirani parcelacijskim elaboratom. Sada je u postupku izdavanje lokacijske dozvole, a tek po ishođenju lokacijske dozvole kreće se u izradu parcelacijskog elaborata. 

/ Sjednici je u 17,14 pristupio Željko Blažinović /

	Jurica Jug smatra da je navedena prometnica prevelikih dimenzija jer da se radi o slijepoj ulici. 
Krunoslav Tepeš odgovorio je kako su smjernice za dimenzije prometnice dane kroz Urbanistički plan uređenja Gospodarske zone Sesvete, a temeljem čega je napravljen projektni zadatak. 
	Damir Kostanjski je istaknuo da se ovim rješenjem ulazi u veći broj privatnih čestica da bi se prometnici s malim prometom bespotrebno proširio koridor. 
Krunoslav Tepeš je odgovorio kako je od strane Vijeća Gradske četvrti Sesvete dostavljen zahtjev za rekonstrukciju Resničke ulice u potezu od 260 metara. Za nastavak te prometnice nije još pokrenuta izrada projektno-tehničke dokumentacije.
	Nataša Vučkov pitala je ima li smisla u ovom trenutku tolike novce uložiti u rješavanje imovinsko-pravne problematike u odnosu na svrhu koju će donijeti ulica u toj širini. 
	Dražen Markota objasnio je kako se za vrijeme prošlog mandata zatražila rekonstrukcija Resničke ulice. U međuvremenu su rađene izmjene i dopune Urbanističkog plana uređenja Gospodarske zone Sesvete – sjever, čime je zadana širina prometnice. Također iznosi da mu se u ovom trenutku čini da nema smisla ovu aktivnost izvoditi. 
	Vladimir Marić rekao je kako nema smisla neku malenu ulicu širiti na 20 metara širine. 
	Krunoslav Tepeš rekao je kako treba razlikovati rekonstrukciju ulice i uređenje ulice. Prilikom rekonstrukcije ide se u potpunu izradu projektno-tehničke dokumentacije i ishođenje svih dozvola dok se prilikom uređenja ostaje u dimenzijama postojeće prometnice. Vijeće Gradske četvrti Sesvete koje je dalo inicijativu može u svakom trenu odustati od predložene rekonstrukcije ili zatražiti izmjenu.
	Stjepan Kezerić je mišljenja da se radi o investiciji koja je prevelika, i da su dimenzije navedenog zahvata prevelike. 
	Mladen Šturlić-Tupek pita postoji li mogućnost da se radi obnova ulice u postojećem zahvatu. Istaknuo je situaciju u Starom Brestju gdje je Generalnim urbanističkim planom onemogućeno rješavanje problematika s kojima se susreću građani. 
	Maja Buljubašić je pitala što je bilo početno traženje Vijeća Mjesnog odbora Sesvetska Sopnica.
	Dražen Markota rekao je kako se radi o traženju Vijeća Mjesnog odbora Sesvetska Sopnica iz prošlog mandata gdje se u Resničkoj ulici željelo napraviti nogostup radi sigurnosti pješaka. UPU Gospodarske zone Sesvete je stupio na snagu i odredio nove uvjete izgradnje prometnice u tom prostoru. Prometnicu u ovakvom obujmu imalo bi smisla raditi tek za 15 godina.
	Kako nije bilo daljnje rasprave, predsjednik Vijeća Stjepan Kezerić predložio je da se donese zaključak u kojem će dati  negativno mišljenje na nacrt rješenja o rekonstrukciji Resničke ulice u Sesvetama.  Vijeće je potom jednoglasno donijelo

Zaključak o davanju mišljenja o rekonstrukciji Resničke ulice u Sesvetama
/ Zaključak se prilaže zapisniku sjednice /
	
	Željko Blažinović je zamolio informaciju o dva projekta Gradskog ureda za prostorno uređenje, izgradnju Grada, graditeljstvo, komunalne poslove i promet – rekonstrukciji križanja Soblinečka – Prepuštovečka – Šašinovečka i izradu projektno-tehničke dokumentacije za javnu rasvjetu na križanju Kašinske i Bistričke ulice. 
Stjepan Kezerić odgovorio je kako je primio informaciju da će radovi na raskrižju krenuti 1. kolovoza, što je Krunoslav Tepeš potvrdio, a na upit o javnoj rasvjeti rekao da se ne radi o domeni rada njegovog Sektora. Upit će proslijediti pomoćniku pročelnika za građenje komunalne infrastrukture i održavanje javnoprometnih površina, javnih objekata i javne rasvjete Damiru Đerziću.

Predsjednik zahvaljuje Krunoslav Tepešu na odazivu i danom pojašnjenju.


Ad 4)
	
Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te je zamolio članove Vijeća ako imaju primjedbe ili prijedloge da ih iznesu. 
Stipe Jurić je napomenuo kako je na zadnjoj sjednici gospođa Ivanka Gregoranić zamolila iscrtavanje parkirnih mjesta kod Područne osnovne škole u Prekvršju te je ta aktivnost uvrštena u Plan. 
Vladimir Marić pitao je zašto uređivanje Ulice Andrije Kašića Miošića ne ide preko sredstava Plana malih komunalnih akcija Mjesnog odbora Sesvetski Kraljevec. 
Dražen Markota je odgovorio kako će se dio akcije izvesti preko Plana malih komunalnih akcija Mjesnog odbora Sesvetski Kraljevec, a dio putem Plana komunalnih aktivnosti Gradske četvrti Sesvete jer je iznos prevelik da bi se u jednoj godini izveo putem Plana MKA MO Sesvetski Kraljevec. Radi se o iznosu od preko 1.300.000,00 kuna sa PDV-om. 
Antun Bošnjaković je upozorio kako radovi u Brestovečkoj ulici još nisu krenuli te je pitao kada su isti planirani.
Stjepan Kezerić odgovorio je da radovi na Brestovečkoj ulici započinju 8. srpnja 2019. godine, a kako je rok predviđen za završetak radova 1. rujna 2019. godine. 
Dražen Markota napominje da će se uređivati i Zagrebačka cesta te su vrlo vjerojatne prometne gužve u Sesvetama u periodu izvođenja radova.

Kako nije bilo daljnje rasprave, Stjepan Kezerić predložio je glasovanje o prijedlogu Zaključka o izmjeni Plana komunalnih aktivnosti Gradske četvrti Sesvete u 2019. te je Vijeće Gradske četvrti Sesvete s većinom glasova - s 13 glasova „za“ i 3 suzdržana glasa donijelo

Zaključak
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 5)

Stjepan Kezerić otvorio je raspravu i zamolio Stipu Jurića za pojašnjenje. 
Stipe Jurić rekao je kako se radi o Prijedlogu zaključka o utroška sredstava s pozicije kapitalne donacije neprofitnim organizacijama kojim se ono što je usvojeno u Planu komunalnih aktivnosti Gradske četvrti Sesvete definira i u Financijskom planu Gradske četvrti Sesvete. Potom je kazao da se u sljedećoj točki dnevnog reda radi o Prijedlogu zaključka o utroška sredstava s pozicije intelektualne i osobne usluge. Na istoj poziciji potrebno je izdvojiti sredstva sukladno odluci Gradskog kontrolnog ureda da Grad Zagreb ne smije financirati domarske usluge u objektima mjesne samouprave. Takva odluka je ublažena konstatacijom da vijeća gradskih četvrti koja to žele mogu u svojim financijskim planovima izdvojiti sredstva za takve usluge. Na području Gradske četvrti Sesvete u devet objekata mjesne samouprave djeluju domari, a radi se uglavnom o objektima koji su veći s dosta korisnika. 
Nataša Vučkov pitala je o kojim objektima se radi - Stipe Jurić odgovorio je kako se radi o Starom i Novom Brestju, Novom Jelkovcu, Jelkovcu, Kašini, Vugrovcu Donjem, Sesvetskim Selima i Sesvetskom Kraljevcu. 
Stjepan Kezerić rekao je da kako Grad Zagreb od 1. srpnja 2019. godine više neće financirati rad domara, misli da bi trebalo u objektima koji se višestruko koriste omogućiti nastavak rada domara. Podsjetio je na to da je Vijeće Gradske četvrti Sesvete odabralo u kojim objektima je nužan rad domara sukladno zahtjevima vijeća mjesnih odbora.
Nataša Vučkov rekla je da u Jelkovcu ne postoji ni jedno kulturno umjetničko društvo, udruga, sportsko društvo te se objekt koristi povremeno. Kazala je kako ona ne vidi razlog zašto bi objekt MS Jelkovec imao domara, a mišljenja je da je takva situacija i u Novom Jelkovcu. Smatra da tamo gdje je više korisnika i gdje se objekt svakodnevno koristi treba financirati usluge domara.
Ivan Dokša smatra da funkciju domara može obavljati predsjednik vijeća mjesnog odbora, a ukoliko će se financirati usluge domara onda bi takvu naknadu trebao dobiti čovjek koji je socijalno ugrožen. Smatra da bi se takva osoba trebala birati po socijalnom ključu, a ne političkoj pripadnosti.
Stjepan Kezerić rekao je da vijeća mjesnih odbora odabiru tko će biti domar u njihovom objektu, te ta odluka nije na Vijeću Gradske četvrti Sesvete. 
Mladen Šturlić-Tupek rekao je da se protivi domarima koji samo čuvaju ključ. Rekao je da domar u objektu MS Staro Brestje puno radi na održavanju prostora i pomaže svim korisnicima. 
	
/ Sjednicu je u 17,50 napustila Maja Buljubašić /

	Vladimir Marić iznosi iz vlastitog iskustva, kao predsjednik Vijeća Mjesnog odbora Sesvetski Kraljevec, da domar u objektu ima višestruke dužnosti i bez njegovog rada bilo bi nemoguće svim korisnicima nesmetano koristiti objekt. Pohvalio je iznalaženje ovog rješenja koje omogućuje rad domara. 
	Zlata Trošelj kazala je kako misli da nemaju svi domari jednake obveze te je predložila da se za iduću sjednicu Vijeća Gradske četvrti Sesvete dostavi informacija koliko korisnika ima u kojem objektu. Time bi se, smatra, dobilo mjerilo o tome koliko se koji objekt koristi te koliko je potreban angažman domara u pojedinom objektu MS. 
	Dražen Markota istaknuo je kako treba članovima vijeća mjesnih odbora osvijestiti da trebaju voditi računa o „svojim“ objektima mjesne samouprave.
	Predsjednik Vijeća Gradske četvrti Sesvete predložio je da se postojeći domari prihvate do kraja ove kalendarske godine, a da se za sjednicu Vijeća Gradske četvrti Sesvete zatraži izvješće o radu domaru i broju korisnika koji koriste objekte MS.   
	Nataša Vučkov izrazila je protivljenje financiranju obnove sakralnih objekata, jer sesvetske manifestacije dobivaju manje. Smatra sramotnom odluku da se Crkvi da 600.000,00 kuna, a za sesvetske manifestacije da se izdvoji samo 100.000,00 kuna. 
	Dražen Markota rekao je kako su 90% Hrvata katolici, te smatra da se Crkva treba pomagati. Kratko je progovorio o manifestacijama u Sesvetama, istaknuvši da su sve veće pučke veselice u Prigorju vezane uz crkvene blagdane. 
	Kako nije bilo daljnjih primjedbi, Vijeće je glasovalo te većinom glasova, s 13 glasova „za“  i 2 “protiv“  donijelo

Zaključak o prijedlogu utroška sredstava s pozicije kapitalne donacije neprofitnim organizacijama
/ Zaključak se prilaže zapisniku sjednice /

Ad 6)

	 Stjepan Kezerić rekao je kako su članovi o ovoj točki dnevnog reda raspravljali prethodno, pozvao članove Vijeća ako imaju mišljenje ili komentar neka kažu.
Rasprave nije bilo, te je Vijeće jednoglasno donijelo

Zaključak o prijedlogu utroška sredstava s pozicije intelektualne i osobne usluge
/ Zaključak se prilaže zapisniku sjednice /

Ad 7) 

Stjepan Kezerić ističe da područje Gradske četvrti Sesvete nije obuhvaćeno Nacrtom konačnog prijedloga odluke o izmjenama i dopunama Odluke o donošenju Generalnog urbanističkog plana grada Zagreba. Smatra da se Vijeće Gradske četvrti Sesvete treba iz tog razloga izuzeti od donošenja mišljenja.
	Vladimir Marić rekao je kako na Hipodromu na Kajzerici postoji jedan križ koji je postavljen nakon dolaska pape Ivana Pavla II te iz nacrta Generalnog urbanističkog plana grada Zagreba nije vidljivo što će se s tim križem napraviti. U ovom nacrtu Generalnog urbanističkog plana grada Zagreba nije određeno mjesto za crkvu bl. Alojzija Stepinca na Savici, napomenuo je Vladimir Marić. Rekao je da ovu izmjenu ne može podržati jer postoji puno nejasnoća i da se puno stvari ne rješava koje građani Grada Zagreba traže.
	Željko Blažinović smatra da se stalno raspravlja o GUP-u, a nitko ne spominje Prostorni plan Grada Zagreba. Zatražio je da se nadležnom upravnom tijelu pošalje upit kada se planira postupak izmjena Prostornog plana Grada Zagreba.
	Dražen Markota je istaknuo zalaganje predsjednika Vijeća i svoje zalaganje za izmjenu Prostornog plana Grada Zagreba i Generalnog urbanističkog plana Sesveta. Dobili su obećanje da će se u izmjene GUP-a Sesveta krenuti u mjesecu rujnu. Prema nadležnom gradskom uredu dostavljani su prethodnih godina prijedlozi izmjena prostornog plana kako bi se omogućila legalizacija stambenih objekata u Prigorju.
	Željko Blažinović rekao je da nigdje nema zapisanih prijedloga izmjena GUP-a i prostornog plana, a ukoliko ih je bilo, zamolio je da ih vidi.
	Stjepan Kezerić kazao je da bi on uvijek podržao razvojne projekte (npr. zagrebačke fontane, podzemna garaža Cvjetno, zagrebački Manhattan itd.) no kako područje Gradske četvrti Sesvete nije obuhvaćeno Nacrtom konačnog prijedloga odluke o izmjenama i dopunama Odluke o donošenju Generalnog urbanističkog plana grada Zagreba, predložio je da se Vijeće Gradske četvrti Sesvete izuzme zaključkom od donošenja mišljenja.
	Primjedbi nije bilo, Vijeće je glasovalo o prijedlogu predsjednika Vijeća, te je većinom glasova, s 14 glasova „za“,  1 “protiv“  donijelo

Zaključak o Nacrtu konačnog prijedloga odluke o izmjenama i dopunama Odluke o donošenju Generalnog urbanističkog plana grada Zagreba
/ Zaključak se prilaže zapisniku sjednice /

Ad 8) 

	Predsjednik Vijeća Stjepan Kezerić kazao je kako su članovi Vijeća s ostalim materijalima primili prijedlog zaključka o kupnji nekretnine. Zamolio je Stipu Jurića za dodatno obrazloženje. 
Stipe Jurić iznosi da se radi o Prijedlogu zaključka o kupnji nekretnine (označene kao z.k.č. 351/2, površine 3000 m2, upisana u z.k. ul. 4713 k.o. Sesvete Novo) u svrhu izgradnje produžene Branimirove ulice u Sesvetama - I etapa (od Zagrebačke ceste do Brestovečke ulice) s komunalnom infrastrukturom i izgradnje novog mosta preko potoka Čučerska reka).
	Dražen Markota smatra da, ukoliko je sudski vještak to pošteno procijenio, treba što brže rješavati otkup i izvlaštenje kako bi se omogućila izgradnja Branimirove ulice.
	Vladimir Marić podržao je nakanu da se otkupi nekretnina na području Branimirove ulice.
Po završenoj raspravi Vijeće je jednoglasno donijelo	
Zaključak o kupnji nekretnine
/ Zaključak se prilaže zapisniku sjednice /

Ad 9)

Stjepan Kezerić pozvao je članove Vijeća da iznesu pitanja i prijedloge.
Ivan Dokša zatražio je informaciju o sanaciji klizišta u Gorancu, Ulici Pajurini. Istaknuo je kako tijekom požara u Gorancu vatrogasci nisu mogli prići lokaciji zbog klizišta, te pita kada će se ta lokacija sanirati.
Dražen Markota zatražio je da se pitanje člana Vijeća pošalje prema nadležnom uredu.
Jurica Jug i Ivan Dokša prokomentirali su da se novci ulažu u obnovu crkava, a nema dovoljno novaca za sanaciju klizišta. Stjepan Kezerić odgovorio je kako se sanacije klizišta ne financiraju iz sredstava Vijeća Gradske četvrti Sesvete nego za takve akcije postoji nadležan ured.
Damir Kostanjski upozorio je na neodržavanje zelenih površina uz objekte mjesne samouprave. Zrinjevac ne stigne pokositi travu više od dva puta godišnje te su ljudi prisiljeni sami kositi.
 Stjepan Kezerić rekao je kako se takav prigovor može dostaviti Zrinjevcu uz zahtjev da se zatraži izvješće o košnji trave tijekom prethodnih mjeseci. 
Damir Kostanjski smatra da Hrvatske vode neadekvatno kose kanale na području mjesnih odbora Lužan, Glavničica i Drenčec. 
Stjepan Kezerić zamolio je da se apelira prema Hrvatskim vodama za učestalijom košnjom.
Nataša Vučkov zatražila je da se vijećima mjesnih odbora dostavi izvješće o utrošku sredstava iz njihovih planova malih komunalnih akcija. Smatra da treba dostaviti informaciju jesu li se tijekom godine sredstva utrošila, a ako jesu u kojem iznosu. 
Stjepan Kezerić rekao je da će se dostaviti upit. Navodi da se iduća sjednica planira krajem kolovoza.


Daljnje rasprave nije bilo, te je Vijeće završilo s radom u 18,15.



KLASA: 026-02/19-001/294
URBROJ: 251-06-11-12-19-2
Sesvete, 1. srpnja 2019.

